Ållongren i Finland

Ållongren i Finland eli Ollongren on vanha suomalainen aatelissuku. Suku on sammunut Suomessa eikä ole koskaan virallisesti kuulunut Suomen aateliin, mutta se elää nykyään Alankomaissa. Suvun nykyiset edustajat kirjoittavat nimen muodossa Ollongren.

Suvun esi-isä Olavi, Pepotin omistaja Porvoon pitäjässä, eli 1400-luvun keskivaiheilla.Tietosanakirja / 6. Mandoliini-Oulonsalo Niilo Olavinpoika mainitaan vuonna 1480 Porvoon pitäjän nimismiehenä. Tämän pojanpoika Niilo Pietarinpoika oli vuosina 1553–1555 Porvoon läänin voutina, mutta häntä syytettiin monista väärinkäytöksistä, kuten nimismiesvirkojen myynnistä sekä verojen kannosta suuremmilla ja suorituksesta pienemmillä puntareilla, ja hänet tuomittiin linnaoikeudessa Turussa ”kuninkaallisen majesteetin varkaana” hengiltä joulukuussa 1556. Ilmeisesti tuomiota ei kuitenkaan pantu täytäntöön ja hän sai omaisuudellaan ostettua henkensä, sillä hän kuoli vasta vuonna 1573. Hänen samanniminen pojanpoikansa, joka avioliittonsa kautta tuli Haikon kartanon herraksi, kirjoitettiin vuonna 1625 suvun puolesta Ruotsin ritarihuoneeseen, jolloin hän sai terhoja esittäneen vaakunansa mukaan nimen Ållongren i Finland. Viitattu 24.5.2023. Ritarihuoneella ollut toinen Ållongren-suku sai nimen Ållongren i Östergötland. Suvun numeroksi tuli 115.

Suku korotettiin ritarihuoneella vuonna 1778 uudelleenperustettuun ritarisukujen luokkaan (riddarklassen). Suku sammui Ruotsiin kuuluneessa Suomessa mieslinjalta vuonna 1806. Suvun edustajia oli kuitenkin jäänyt vuoden 1743 Turun rauhan jälkeen Venäjään liitettyyn Vanhaan Suomeen.Osmo Durchman: Grenen Ollongren inom ätten Ållongren i Finland.  Genos 12(1941), s. 10–12. Viitattu 24.5.2023. Tämän sukuhaaran edustajia eli Suomessa ainakin 1900-luvun alkuun saakka.Ållongren i Finland nr 115 - Gustaf Elgenstierna, Den introducerade svenska adelns ättartavlor Osa suvusta siirtyi 1800-luvulla muualle Venäjälle ja alkoi kirjoittaa nimensä muodossa Ollongren. Venäjän vallankumouksen jälkeen suvun edustajia muutti Hollannin Itä-Intiaan ja sieltä 1950-luvulla Alankomaihin, jossa suku elää edelleen. Hollantilaisen sukuhaaran päämies Alexander Ollongren merkittiin vuonna 2002 perheineen Hollannin aateliin.

Tunnettuja suvun jäseniä
Vladimir Ollongren (1867–?), upseeri Venäjän armeijassa, Sevastopolin kaupunginkomendantti, Bakun kaupunginprefekti
Alexander Ollongren (s. 1928), alankomaalainen tähtitieteilijä, Vladimir Ollongrenin pojanpoika
Kajsa Ollongren (s. 1967), alankomaalainen poliitikko, Alankomaiden puolustusministeri, Alexander Ollongrenin tytär

Äitinsä puolelta sukuun on kuulunut muun muassa voimistelunopettaja Elli Björkstén.Leena Laine: Björkstén, Elli  Biografiskt lexikon för Finland. Viitatt 24.5.2023.

Lähteet

Kirjallisuutta
Falck, Henrik: Ållongren i Finland. Genos 1994: 139–140.

 Aiheesta muualla 
 Ållongren i Finland, aatelissuku Europeana heraldica, Kansallisarkisto

Luokka:Suomalaiset aatelissuvut
Luokka:Suomen keskiaikaiset suvut
Luokka:Ruotsin aateli
Luokka:Porvoon historia
Luokka:Porvoon keskiaika